## Pravilnik o vrednovanju imovine i obveza mirovinskog fonda

### NN 118/2007 (15.11.2007.), Pravilnik o vrednovanju imovine i obveza mirovinskog fonda

# HRVATSKA AGENCIJA ZA NADZOR FINANCIJSKIH USLUGA

**3437**

Na temelju odredbi članaka 51. stavka 6., članka 53. i članka
55. Zakona o obveznim i dobrovoljnim mirovinskim fondovima (»Narodne novine«, br.
49/99, 63/00, 103/03, 177/04, 71/07, u daljnjem tekstu: Zakon), Hrvatska
agencija za nadzor financijskih usluga (u daljnjem tekstu: Agencija) donijela je
na sjednici održanoj 8. studenog 2007. godine

## PRAVILNIK

### O VREDNOVANJU IMOVINE I OBVEZA MIROVINSKOG FONDA

UVODNE ODREDBE

Članak 1.

Ovim Pravilnikom uređuje se:
– način vrednovanja imovine i obveza mirovinskog fonda, obračun naknada, izračun
neto imovinske vrijednosti mirovinskog fonda, te izračun vrijednosti obračunske
jedinice mirovinskog fonda;
– učestalost izračuna neto vrijednosti imovine mirovinskog fonda (u daljnjem
tekstu: fond) te način i rokovi izvještavanja Središnjeg registra osiguranika i
Agencije.

IZRAČUN NETO IMOVINSKE VRIJEDNOSTI MIROVINSKOG FONDA I
VRIJEDNOSTI OBRAČUNSKE JEDINICE

Članak 2.

(1) Ukupnu vrijednost imovine fonda na dan vrednovanja čini
zbroj vrijednosti svih vrsta imovine koje su Zakonom i podzakonskim aktima
propisane kao dozvoljene i koje istodobno udovoljavaju kriterijima i načelima
ulaganja.
(2) Obveze fonda su obveze s osnove stjecanja, transfera ili prodaje imovine
fonda, obveze prema mirovinskom društvu s osnove naknade za pokriće troškova
mirovinskog društva (u daljnjem tekstu: naknada za upravljanje), obveze prema
banci skrbniku s osnove naknade za poslove skrbništva, te ostale obveze sukladno
Zakonu.
(3) Neto imovinsku vrijednost fonda za dan vrednovanja čini ukupna vrijednost
imovine fonda na taj dan umanjena za iznos obveza fonda na isti dan.
(4) Vrijednost obračunske jedinice fonda za dan vrednovanja utvrđuje se
dijeljenjem neto imovinske vrijednosti fonda za dan vrednovanja i ukupnog broja
obračunskih jedinica fonda na taj dan.
(5) Ukupan broj obračunskih jedinica fonda za dan vrednovanja utvrđuje se
uvećavanjem broja obračunskih jedinica od prethodnog dana vrednovanja za broj
obračunskih jedinica koje fond izdaje za osobe kojima su za dan vrednovanja
uplaćena sredstva doprinosa ili su im prenesena sredstva s osobnog računa iz
bivšeg fonda te umanjenjem za broj obračunskih jedinica koje fond povlači za
osobe koje su za dan vrednovanja prestale biti članovi fonda.
(6) Obračunske jedinice koje mirovinski fond izdaje i povlači, na osobnim
računima njegovih članova evidentiraju se s istim datumom.
(7) Mirovinsko društvo koje vrednuje imovinu mirovinskog fonda i banka skrbnik
koja potvrđuje vrednovanje, obvezni su za svaki dan vrednovanja uskladiti broj
obračunskih jedinica mirovinskog fonda sa Središnjim registrom osiguranika.

VREDNOVANJE IMOVINE I OBVEZA MIROVINSKOG FONDA

Članak 3.

(1) Metodologija vrednovanja financijske imovine i obveza
fonda temelji se na odredbama Zakona i načelima Međunarodnih standarda
financijskog izvještavanja (u daljnjem tekstu: MSFI)
(2) Financijska imovina i obveze fonda početno se priznaju po fer vrijednosti
transakcije, odnosno po trošku stjecanja koji u cijenu pojedinačne imovine
uključuje i transakcijske troškove koji su izravno povezani sa stjecanjem
imovine ili obveza. Izuzetak od navedenog je financijska imovina koja se mjeri
po fer vrijednosti a čiji efekti se odražavaju na rezultate poslovanja fonda ,
kojoj se pri početnom priznavanju ne dodaju transakcijski troškovi.
(3) Imovina koja je stečena u stranoj valuti preračunava se u kunsku
protuvrijednost primjenom srednjeg tečaja Hrvatske narodne banke važećem na
datum transakcije. Ukoliko valuta u kojoj je imovina stečena nije uvrštena na
tečajnici Hrvatske narodne banke, za preračun se primjenjuju srednji tečajevi
nacionalnih središnjih banaka za euro, a vrijednosti izražene u eurima
preračunavaju se u kunsku protuvrijednost po srednjem tečaju Hrvatske narodne
banke važećem za isti datum.

Članak 4.

(1) Naknadno mjerenje imovine i obveza fonda provodi se
ovisno o vrsti imovine i provedenoj klasifikaciji imovine.
(2) Naknadno mjerenje imovine i obveza fonda denominiranih u stranoj valuti
obavlja se prema srednjem tečaju Hrvatske narodne banke važećem na dan
vrednovanja.

Članak 5.

(1) Kupnja i prodaja financijskih instrumenata uključuju se u
vrednovanje imovine fonda na datum zaključenja transakcije. Zaključena
transakcija kupnje priznaje se u imovini fonda prema vrsti instrumenta uz
istovremeno formiranje obveze za namiru. Na dan zaključenja transakcije prodaje,
u imovini fonda instrument se prestaje priznavati, a priznaje se potraživanje za
zaključenu prodaju.
(2) Kupnja instrumenata primarnih izdanja priznaje se u imovini fonda na datum
trgovanja.
(3) Transakcije trgovanja i obveze fonda u poslovnim knjigama fonda se
evidentiraju na osnovu urednih i vjerodostojnih knjigovodstvenih isprava u
vrijednosti transakcije.
(4) Potraživanja ili obveze po osnovi kamata, dividendi, gubitaka ili dobitaka
koji se odnose na financijski instrument ili na njegov sastavni dio koji je
klasificiran kao financijska obveza, po donošenju odluke i utvrđivanju
imateljevog prava na isplatu prava (obveze), iskazuju se u ukupnom iznosu u
imovini ili obvezama fonda.

*Financijska imovina koja se vrednuje po fer vrijednosti*
Članak 6.

(1) Za vlasničke i dugoročne dužničke vrijednosne papire
kojima se trguje u Republici Hrvatskoj, fer vrijednost za dan vrednovanja
imovine fonda izračunava se primjenom prosječne cijene trgovanja ponderirane
količinom vrijednosnih papira protrgovanih na burzi i prijavljenih
institucionalnih transakcija, a zaokružuje se na četiri (4) decimalna mjesta.
(2) Za vlasničke vrijednosne papire kojima se trguje na tržištima Europske unije
i likvidnim tržištima zemalja OECD-a, fer vrijednost se definira na temelju
cijene zadnje ponude na kupnju ostvarene tog dana na matičnoj burzi izdavatelja
ili burzi koja je definirana kao primarni izvor cijene predmetnog vrijednosnog
papira, a cijena je službeno kotirana/uvrštena na financijsko-informacijskom
servisu. Za dužničke vrijednosne papire kojima se trguje na tržištima Europske
unije i likvidnim tržištima zemalja OECD-a, fer vrijednost se izračunava po
cijeni zadnje ponude na kupnju službeno kotirane/uvrštene na
financijsko-informacijskom servisu.
(3) U slučaju trgovanja na tržištima izvan Europske unije i zemalja OECD-a, fer
vrijednost vlasničkih i dužničkih vrijednosnih papira izračunava se na temelju
prosječne cijene trgovanja ostvarenih za dan vrednovanja službeno
kotiranih/uvrštenih na financijsko-informacijskom servisu.

Članak 7.

(1) Dugoročni dužnički vrijednosni papiri kojima se trguje u
Republici Hrvatskoj a s kojima se nije trgovalo u 30 dana od dana vrednovanja,
te dugoročni dužnički vrijednosni papiri kojima se trguje u inozemstvu i za koje
30 dana od dana vrednovanja nije isticana cijena na kupnju, vrednuju se
primjenom metode linearne amortizacije, s time da je početna vrijednost zadnja
poznata fer vrijednost tog vrijednosnog papira. Ukoliko se nakon početka vred­novanja
primjenom metode linearne amortizacije takvim papirima ponovo trguje, od dana
ponovnog trgovanja predmetni papiri vred­novat će se sukladno odredbi stavka 2.
ovoga članka.
(2) Ponovnim aktiviranjem trgovanja i ispunjenjem uvjeta za vrednovanje iz
članka 6. ovoga Pravilnika, financijska imovina će se početi vrednovati po
načelima važećim za uvjete njihova kotiranja na tržištu.
(3) Kratkoročni vrijednosni papiri izdavatelja iz Republike Hrvatske kojima se
trguje u Republici Hrvatskoj i za koje nije moguće utvrditi fer vrijednost 30
dana od dana stjecanja, vrednuju se primjenom metode linearne amortizacije, s
time da je početna vrijednost zadnja poznata fer vrijednost tog vrijednosnog
papira. Od trenutka nove transakcije u fondu s kratkoročnim vrijednosnim papirom
iste serije ali različitog prinosa do dospijeća, vrijednost ostvarena u
transakciji primjenjivat će se kao nova fer vrijednost za istu seriju
kratkoročnog vrijednosnog papira.

Članak 8.

(1) Mirovinsko društvo obvezno je, na zahtjev Agencije, za
svaki vrijednosni papir dostaviti pojedinačno primijenjene tehnike procjene koje
su prethodno kontrolirane i potvrđene od banke skrbnika.
(2) U slučaju da za dan vrednovanja nije bilo trgovanja, fer vrijednošću smatra
se fer vrijednost vrijednosnog papira od prethodnog dana vrednovanja.

*Financijska imovina koja se vrednuje po amortiziranom
trošku*
Članak 9.

(1) Ulaganja koje je mirovinsko društvo klasificiralo kao
ulaganje koje se drži do dospijeća, vrednuju se po amortiziranom trošku
primjenom metode efektivne kamatne stope ostvarene prilikom svakog početnog
pojedinačnog ulaganja. Efektivna kamatna stopa iskazuje se sa šest (6)
decimalnih mjesta, uz zaokruživanje zadnje decimale metodom matematičkog
zaokruživanja.
(2) U slučaju prodaje dijela imovine koji se drži do dospijeća ili uslijed
promjene namjere mirovinskog društva ili promjene sposobnosti da se drži do
dospijeća, cjelokupnu imovinu koja se drži do dospijeća treba ponovno mjeriti po
fer vrijednosti. Od datuma nastanka slučaja djelomične prodaje ili
reklasifikacije, tijekom naredne dvije financijske godine niti jedan preostali
vrijednosni papir ne smije se vrednovati na način primjeren financijskoj imovini
koja se drži do dospijeća. Izuzetak od navedenog su slučajevi prodaje i
reklasifikacije imovine s obilježjima koja opisuje MRS 39.9.
(3) Financijska imovina koja se drži do dospijeća sukladno MRS-u 39, podliježe
provjeri testa umanjenja vrijednosti imovine na svaki datum bilance.
(4) Financijska imovina klasificirana kao zajmovi i potraživanja vrednuje se po
amortiziranom trošku, primjenom metode efektivne kamatne stope.

*Udjeli u otvorenim investicijskim fondovima*
Članak 10.

(1) Udjeli u otvorenim investicijskim fondovima vrednuju se
po vrijednosti neto imovine po udjelu pripadnog fonda koja je objavljena i
važeća za dan vrednovanja.
(2) U slučaju da nije bilo objave vrijednosti neto imovine po udjelu za dan
vrednovanja ili ista nije bila dostupna, fer vrijednost stečenog udjela
investicijskog fonda je vrijednost udjela od prvog prethodnog dana vrednovanja
koja je službeno objavljena za određeni investicijski fond od strane društva za
upravljanje pripadnim fondom.

*Terminske kupoprodaje, spot i repo transakcije*
Članak 11.

(1) Devizne terminske transakcije dnevno se vrednuju po fer
vrijednosti primjenom jedinstvene međubankarske referentne ponudbene kamatne
stope za određenu valutu (Zibor, Euribor, Libor i sl.) koja službeno kotira na
financijsko-informacijskom servisu koristeći trenutno važeći raspon između
ponuda na kupnju i na prodaju. Forward ugovori se vrednuju tako da se razlika
između trenutnog forward tečaja i ugovorenog tečaja diskontira za dan
vrednovanja. Dnevne vrijednosti ugovora iskazuju se po neto principu kroz stavke
obveza ili potraživanja fonda.
(2) Transakcije prodaje vrijednosnica, te ponovna kupnja istih na utvrđen dan u
budućnosti (pasivni repo) vrednuju se od datuma namire tako da se instrument
koji je predmet transakcije u aktivi fonda, i dalje vrednuje u skladu s
pravilima za tu vrstu instrumenta, dok se obveza za primljena novčana sredstva u
pasivi, vrednuje obračunom pasivnih kamata.
(3) Transakcije kupnje vrijednosnica, te ponovna prodaja istih na utvrđen datum
u budućnosti (aktivni repo), vrednuju se od datuma namire kao depozit do
dospijeća, dnevnim obračunom kamata.
(4) Za terminske i opcijske transakcije i ostale izvedenice za koje nije moguće
utvrditi tržišnu cijenu, mirovinsko društvo je obvezno Agenciji dostaviti na
provjeru interne procedure za vrednovanje terminskih ugovora i ostalih
izvedenica, prethodno kontrolirane i potvrđene od banke skrbnika.

OBRAČUN NAKNADA

Članak 12.

Naknade kojima se tereti imovina fonda obračunavaju se i
naplaćuju na sljedeći način:
1. naknada za pokriće troškova mirovinskog društva obračunava se dnevno na
osnovicu koju čini razlika između vrijednosti ukupne imovine mirovinskog fonda
iz članka 2. stavka 1. ovoga Pravilnika i zbroja svih obveza fonda s osnove
ulaganja, a isplaćuje se mirovinskom društvu jednom mjesečno, drugog radnog dana
u mjesecu za prethodni mjesec,
2. naknada za poslove skrbništva obračunava se dnevno na osnovi vrijednosti
ukupne imovine mirovinskog fonda iz članka 2. stavka 1. ovoga Pravilnika
umanjene za iznos svih obveza fonda s osnove ulaganja, a isplaćuje se banci
skrbniku jednom mjesečno, drugog radnog dana u mjesecu za prethodni mjesec.

DATUMI VREDNOVANJA, NAČIN I ROKOVI IZVJEŠTAVANJA

Članak 13.

(1) Imovina fondova vrednuje se svakog dana. Vrednovanje
obavlja mirovinsko društvo, a potvrđuje ga banka skrbnik.
(2) Banka skrbnik obvezna je obavijestiti mirovinsko društvo za čiji fond
obavlja poslove skrbništva o provedenom postupku provjere izračuna neto
imovinske vrijednosti imovine i obveza fonda, te rezultata izračuna vrijednosti
obračunske jedinice fonda na svaki dan izračuna (t) za prethodni dan vrednovanja
(t-1).
(3) Banka skrbnik obvezna je obavijestiti Agenciju o neto imovinskoj vrijednosti
mirovinskog fonda, vrijednosti obračunske jedinice i postupku vrednovanja
imovine i obveza fonda za dan vrednovanja, narednog radnog dana najkasnije do 14
sati, putem obrasca čiji sadržaj i način dostave propisuje Agencija.
(4) Obrazac iz stavka 3. ovog članka banka skrbnik dostavlja Agenciji u
elektroničkom obliku, s time da se drugi radni dan u tjednu u pisanom obliku
dostavljaju podaci o neto imovinskoj vrijednosti imovine fonda, vrijednosti
obračunske jedinice fonda i broju obračunskih jedinica fonda za svaki dan
vrednovanja prethodnog tjedna.
(5) Agencija može naložiti mirovinskom društvu da promijeni vrednovanje
određenog vrijednosnog papira ukoliko utvrdi da je za vrednovanje korištena
netočna cijena vrijednosnog papira ili fer vrijednost ne odgovara stvarnom
stanju na tržištu. Banka skrbnik je dužna isti dan obavijestiti Agenciju o novoj
neto imovinskoj vrijednosti fonda, vrijednosti obračunske jedinice te
izvijestiti o postupku vrednovanja imovine i obveza fonda za dan vrednovanja.
(6) Obvezno mirovinsko društvo do 16.00 sati na dan vrednovanja izvještava
Središnji registar osiguranika i Agenciju o vrijednosti obračunske jedinice za
dan vrednovanja koja je prethodno potvrđena od strane banke skrbnika.

PRIJELAZNE I ZAVRŠNE ODREDBE

Članak 14.

Danom stupanja na snagu ovog Pravilnika prestaje važiti
Pravilnik o vrednovanju imovine i obveza mirovinskog fonda (»Narodne novine«
broj 47/03, 144/03 i 119/06).

Članak 15.

(1) Ovaj Pravilnik stupa na snagu osmog dana od dana objave u
»Narodnim novinama«.
(2) Odredbe članka 6. stavaka 2. i 3. ovoga Pravilnika primjenjuju se počevši od
1. siječnja 2008. godine, a u razdoblju od dana stupanja na snagu ovog
Pravilnika do 31. prosinca 2007. vrednovanje imovine i obveza mirovinskog fonda
obavlja se na način važeći tijekom poslovne 2007. godine.

Klasa: 011-02/07-04/40
Urbroj: 326-01-07-5
Zagreb, 8. studenoga 2007.

Predsjednik Uprave
**Ante Samodol**, v. r.

Pravilnik, NN 118/2007-3437
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)